የኬንያና ኡጋንዳ ፕሬዚዳንቶች አዲሱን የድንበር ማቋረጫን በተቀናጀ ሁኔታ ለማስተዳደር ተስማሙ
የኬንያው ፕሬዚዳንት ኡሁሩ ኬንያታ እና የኡጋንዳው አቻቸው ፕሬዚዳንት ዮዌሪ ሙሴቬኒ አዲሱን የድንበር ማቋረጫ በተመለከተ በተቀናጀ መልኩ በጋራ ለማስተዳደር  መስማማታቸው ተመላክቷል፡፡ሁለቱ መሪዎች በቡሲያ ተገናኝተው በካናዳ እና ብሪታኒያ መንግስታት በ1 ነጥብ 2 ቢሊየን ሽልንግ የገንዘብ ድጋፍ የተገነባውን አዲሱን የድንበር ማቋረጫ በይፋ መርቀው መክፈታቸውም ነው የተነገረው ፡፡የሁለቱ ሀገራት መሪዎች ክፍት ድንበርን በተመለከተ በተቀናጀ መልኩ ለመሥራት ቢስማሙም ዜጎቻቸውን ከውጭ ኃይሎች ጣልቃ ገብነት በሚከላከሉበት ሁኔታ ላይ ግን የተለያየ አቋም ስለመያዛቸው ነው የተመላከተው፡፡የኡጋንዳው መሪ ሙሶቬኒ በሀገሪቱ ያሉትን የተፈጥሮ ሀብቶች በተለይም በቪክቶሪያ ሀይቅ ያለውን የዓሳ ሀብት በመጠበቅ ረገድ በአካባቢው ወታደሮችን መላክን ምርጫቸው ማድረጋቸው ሲነገር፤  የኬንያው ፕሬዚዳንት ኡሁሩ ኬንያታ በበኩላቸው ዲፕሎማሲያዊ መላዎችን በመጠቀም የኬንያ ዓሣ አጥማጆች ህጎችን በማክበር ትላልቅ  ዓሳዎችን ብቻ እንዲያጠምዱ ጥሪ ሲያቀርቡ ይሰማሉ፡፡ከመጀመሪያው ጀምሮ የመሪዎቹ ንግግር ውህደትን ለመደገፍ ያላቸውን ቁርጠኝነት እንደሚያሳይ የተነገረ ሲሆን፥ ፕሬዚዳንት ኬንያታ የኬንያ ዜጎች በሀገራቸው እንዳላቸው የመንቀሳቀስ መብት ሁሉ የምስራቅ አፍሪካ ዜጎችም በሀገሪቱ በነጻነት ለመንቀሳቀስ ይፈቀድላቸው ዘንድ የኢሚግሬሽን ቢሯቸውን እስከ መጋቢት መጨረሻ ድረስ ሁኔታውን እንዲያመቻች አዘዋል፡፡ይህም ፕሬዚዳንቱ አፍሪካውያን በአፍሪካ ውስጥ እንደልባቸው መንቀሳቀስ አለባቸው ብለው ካስቀመጡት የፖሊሲ አቅጣጫ  የመጀመሪያው እርምጃ መሆኑ ተገልጿል፡፡  እኛ አፍሪካውያን እንደ ሀገር ከተከፋፈልን በግዙፍ ኢኮኖሚያቸው ከሚታወቁት  እንደ ህንድ፣ቻይና እና መሰል ሀገራት ጋር መወዳደር አንችልም፤ ድንበሮቻችንን ክፍት ለማድረግ አንድ ላይ ልንሰራ ይገባል ብለዋል ።ለህዝቦቻችን እድገትና ብልጽግናን ለማምጣት ብቸኛው መንገድ ድህነት በላያችን ላይ እንዲነግስ ያደረገውን የውሸት ድንበር ማስወገድ ነው፤ነው ያሉት ፕሬዝዳንት ኬንያታ በንግግራቸው፡፡  ፕሬዚዳንቱ አክለውም የኋላ ታሪካችን የሚያሳየው በጋራ የኖርን ህዝቦች መሆናችንን ነው፤ቅኝ ገዥዎች ለራሳቸው እንዲመቻቸው በፈጠሩት ወሰን ሳቢያ ሰዎች እናትና አባቶቻቸውን ለመጠየቅ ድንበር ማቋረጥና ፓስፖርት ማሳየት ግዴታቸው ሆኗል ሲሉ ቁጭታቸውን ተናግረዋል፡፡በተመሳሳይም የዩጋንዳው ፕሬዚዳንት ዮዌሪ ሞሶቬኒ በዚህ ጉዳይ ላይ ያላቸው አቋም ከኬንያው አቻቸው እንደሚጠነክር በመግለጽ፥ በድንበር ማቋረጥ ዙሪያ ሁኔታውን ለማሻሻል መስማማታችን እኛ አፍሪካውያን ከእንቅልፋችን መንቃታችንን ማሳያ ነው፤አፍሪካውያን ካልተዋሀድን በቅኝ ገዝዎች እንደገና ልንያዝ ሁሉ እንችላለን ሲሉ ስጋታቸውን ያስቀምጣሉ፡፡የሆነው ሁሉ እንዳለ ሆኖ ይህ ኬንያና ዩጋንዳ የተስማሙበት የጋራ ድንበሮችን ክፍት የማድረግ ውሳኔ ለሌሎች የአፍሪካ ሀገራትም ጥሩ ተሞክሮ እንደሆነ ብዙዎች ይስማማሉ፡፡ (ምንጭ: ዴይሊ ኔሽን)
 